Oll Blüchert wull von nicks mihr weiten,
Von Vivatraupen un von Scheiten,
Hei makte swinn sick in den Wagen,
Un ick müßt ut de Stadt rut jagen.
Doch hadd wi noch 'ne lütte Haveri,
Denn allentwegen kemen s' bi
Un smeten uns mit Blaumen un mit Gras;
Un ›Kling!‹ smet so en glupschen Flätz
Von Schausterjung' dörch't Finsterglas
Von mine Kutsch den Ollen an den Dätz.
Hei wull doch smiten ok en beten
Un hadd mit Sünnenblaumen smeten.
So, Krischan, was de Sak, un so
Güng't Blücherten tau Teterow.«